AFG‘ONISTON O‘TISh ISLOM DAVLATINING HIROT ShAHRIDA ALIShER NAVOIY MAQBARASINI QURISh TO‘G‘RISIDA

Buyuk mutafakkir va shoir Alisher Navoiy xotirasini abadiylashtirish, Afg‘oniston O‘tish Islom Davlatining Hirot shahridagi uning maqbarasini tiklash va qurish, shuningdek unga yondosh hududni obodonlashtirish maqsadida Vazirlar Mahkamasi qaror qiladi: 
 1. O‘zbekiston Respublikasi Davlat arxitektura va qurilish qo‘mitasining Afg‘oniston O‘tish Islom Davlatining Hirot shahrida Alisher Navoiy maqbarasini qurishga doir loyiha taklifi ma’qullansin. 
 2. Quyidagilar: 
 O‘zbekiston Respublikasi Madaniyat ishlari vazirligi — maqbarani qurish bo‘yicha buyurtmachi etib; 
 “Ta’mirshunoslik” ochiq aksiyadorlik jamiyati — bosh loyihalashtiruvchi etib;
 Avtomobil yo‘llari qurish va ulardan foydalanish davlat-aksiyadorlik kompaniyasi (“O‘zavtoyo‘l” DAK) — bosh pudratchi etib belgilansin.
 3. O‘zbekiston Respublikasi Madaniyat ishlari vazirligi O‘zbekiston Respublikasi Davlat arxitektura va qurilish qo‘mitasining loyiha taklifi asosida maqbara qurilishiga doir loyiha hujjatlari ishlab chiqilishini ta’minlasin. 
 4. O‘zbekiston Respublikasi Iqtisodiyot vazirligi, Moliya vazirligi, Madaniyat ishlari vazirligi maqbara qurilishini 2004-yilning IV choragida tugallash muddati bilan maqbara qurilishiga doir loyiha hujjatlari ishlab chiqilishini va uni qurishni O‘zbekiston Respublikasining 2003-2004-yillar investitsiya dasturlariga kiritsinlar. 
 5. O‘zbekiston Respublikasi Moliya vazirligi Madaniyat ishlari vazirligining buyurtmanomasiga ko‘ra maqbara qurilishi va unga yondosh hududni obodonlashtirish bilan bog‘liq loyiha-qidiruv ishlarini amalga oshirish uchun 2003-yilda zarur mablag‘lar ajratsin. 
 6. O‘zbekiston Respublikasi Tashqi ishlar vazirligi:
 O‘zbekiston Respublikasi Madaniyat ishlari vazirligi bilan birgalikda maqbara qurilishi va unga yondosh hududni obodonlashtirish loyiha hujjatlari;
 maqbara qurilishi bilan bog‘liq loyihalashtirish va qurilish tashkilotlari mutaxassislarining Afg‘oniston O‘tish Islom Davlati hududida bo‘lishi va harakatlanishi, shuningdek qurilish konstruksiyalari va materiallarining tashilishi Afg‘oniston O‘tish Islom Davlati Hukumati bilan belgilangan tartibda kelishilishini ta’minlasin. 
 7. O‘zbekiston Respublikasi Tashqi ishlar vazirligi va Ichki ishlar vazirligi Afg‘oniston O‘tish Islom Davlatiga boradigan mutaxassislarga chiqish vizalarini rasmiylashtirsinlar. 
 8. “O‘zavtoyo‘l” davlat-aksiyadorlik kompaniyasi, “O‘zbekiston temir yo‘llari” davlat-aksiyadorlik kompaniyasi, O‘zbekiston Respublikasi Madaniyat ishlari vazirligi qurilish konstruksiyalari va materiallarini o‘z vaqtida rasmiylashtirish va mo‘ljallangan joyga yetkazib berish yuzasidan zarur chora-tadbirlar ko‘rsinlar. 
 9. O‘zbekiston Respublikasi Davlat bojxona qo‘mitasi tasdiqlangan loyiha hujjatlariga muvofiq olib chiqilayotgan qurilish konstruksiyalari va materiallarini belgilangan tartibda bojxonada rasmiylashtirsin. 
 10. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari K.N. To‘laganov zimmasiga yuklansin.